Enif (ook bekend as Epsilon Pegasi of ε Peg) is die helderste ster in die noordelike sterrebeeld Vlieënde Perd (Pegasus). Met ’n gemiddelde skynbare magnitude van 2,4 is dit geredelik met die blote oog sigbaar. Volgens parallaksmetings is dit sowat 690 ligjare van die Son af. Die ster se Bayer-naam is "Epsilon Pegasi" en sy Flamsteed-naam "8 Pegasi". Sy tradisionele naam, "Enif", kom van die Arabiese woord vir "neus" vanweë sy posisie as die neus van die Vlieënde Perd. In Julie 2016 het die Internasionale Astronomiese Unie se sternaamwerkgroep (WGSN) dit as die amptelike naam van die ster goedgekeur. Enif is ’n geëvolueerde ster wat reeds sy superreusfase binnegegaan het, soos gesien kan word aan sy sterreklassifikasie van K2 Ib. Sy massa is na raming 12 keer dié van die Son en sy hoekdeursnee is 8,17 ± 0,09 milliboogsekondes. Op hierdie afstand gee dit ’n enorme fisieke radius van 185 keer die Son s'n. Sy ligsterkte is rofweg 12 250 keer die Son s’n teen ’n effektiewe temperatuur van 4 337 K. Dié temperatuur is laer as die Son s’n en dit gee die ster die tipiese oranje kleur van ’n K-tipe ster.